דייוויד סאקס

דייוויד אוליבר סאקס (באנגלית: David Oliver Sacks; נולד ב-25 במאי 1972) הוא יזם, סופר ומשקיע יהודי אמריקאי יליד דרום אפריקה.  סאקס הוא שותף בקרן ההון סיכון Craft Ventures  ומשמש כמנחה שותף של הפודקאסט All In , יחד עם דייוויד פרידברג  ויזמים נוספים. בדצמבר 2024 מונה על ידי הנשיא הנבחר דונלד טראמפ לתפקיד הממונה על תחומי הקריפטו והבינה המלאכותית.

בעבר שימש כמנהל תפעול ראשי ומנהל מוצר ב-PayPal, והיה מייסד ומנכ"ל חברת Yammer . בשנת 2016 מונה למנכ"ל זמני של Zenefits  למשך עשרה חודשים. סאקס השקיע במספר חברות בולטות, בהן פייסבוק, אובר, SpaceX, פלנטיר טכנולוגיות ו-Airbnb.

 ביוגרפיה 
סאקס נולד למשפחה יהודית בקייפטאון והיגר לטנסי עם משפחתו כשהיה בן חמש. הוא מספר שליזמות הוא קיבל השראה מסבו שהקים מפעל ממתקים בשנות ה-20, בניגוד למקצוע של אביו, שהיה אנדוקרינולוג.

סאקס למד בבית ספר בממפיס, קיבל תואר ראשון בכלכלה מאוניברסיטת סטנפורד ב-1994 ותואר דוקטור למשפטים מבית הספר למשפטים באוניברסיטת שיקגו ב-1998.

 קריירה 
בשנת 1999 עזב סאקס את עבודתו כיועץ ניהול במקינזי ושות' והצטרף למקס לבצ'ין , פיטר טיל ולוק נוסק  בהקמת סטארט-אפ המסחר האלקטרוני Confinity . סאקס המשיך לעבוד ב-PayPal כמנהל תפעול ראשי והיה אחראי על ניהול ועיצוב מוצרים, מכירות ושיווק, פיתוח עסקי, שירות לקוחות, פעולות למניעת הונאה ומשאבי אנוש. בפברואר 2002 ביצעה PayPal הנפקה ראשונה לציבור, שהייתה אחת ההנפקות הראשונות לאחר פיגועי 11 בספטמבר. מניית החברה זינקה ביותר מ-54% ביום המסחר הראשון. באוקטובר של אותה שנה נרכשה PayPal על ידי EBay תמורת 1.5 מיליארד דולר.

סאקס היה חלק מקבוצה שכונתה "מאפיית PayPal" , קבוצת מייסדים ועובדים בכירים ב-PayPal שהמשיכו לייסד ולהוביל שורה של חברות טכנולוגיה מצליחות, ובהן יוטיוב, טסלה, לינקדין, פלנטיר טכנולוגיות ועוד.

לאחר רכישת PayPal הפיק ומימן סאקס את סרט הסאטירה הפוליטית Thank You for Smoking . הסרט נרכש על ידי אולפני המאה ה-20 ב-2006 והיה מועמד לשני פרסי גלובוס הזהב.

סאקס הפיק גם את הסרט הביוגרפי על האמן סלבדור דאלי Dalíland . הסרט הוקרן לראשונה בפסטיבל הסרטים הבין-לאומי בטורונטו בשנת 2022.

בשנת 2006 הקים סאקס את אתר הגנאלוגיה Geni. בשנת 2008 פיתחו סאקס ואדם פיסוני  את כלי התקשורת הפנימי ששימש באתר לחברה עצמאית בשם Yammer . ב-2012 נרכשה Geni על ידי MyHeritage.

בשנת 2008 השיקה Yammer את הרשת החברתית התוך ארגונית הראשונה, שהציעה פתרון מאובטח לתקשורת ארגונית ושיתוף פעולה פנימי. המערכת זכתה בפרס הגדול בכנס TechCrunch 50.

ביולי 2012 רכשה מיקרוסופט את Yammer תמורת 1.2 מיליארד דולר.

בדצמבר 2014 השקיע סאקס ב-Zenefits . בינואר 2016, בעקבות משבר רגולטורי בחברה, ביקש ממנו דירקטוריון החברה להתמנות למנכ"ל זמני במקומו של פרקר קונרד . סאקס סיים את תפקידו לאחר עשרה חודשים.

בסוף 2017 היה סאקס שותף להקמת חברת Craft Ventures  וגייס הון ראשוני של 350 מיליון דולר. בשנת 2021 גייסה Craft יותר ממיליארד דולר, מה שהביא את סך הנכסים המנוהלים על ידי החברה ל-2 מיליארד דולר.

בשנת 2021 הקים סאקס יחד עם שותף את חברת Glue, שפיתחה צ'אט בינה מלאכותית לסביבת עבודה שניתן להפעיל בפלטפורמות כמו גוגל מיט וזום. הצ'אט הושק במאי 2024.

 קריירה פוליטית 
ב-5 בדצמבר 2024 הודיע הנשיא הנבחר דונלד טראמפ שימנה את סאקס לממונה הבינה מלאכותית והקריפטו של הבית הלבן, תפקיד חדש שנוצר במטרה לבנות מסגרת חוקית לתעשיית הקריפטו. טראמפ גם מינה אותו ליו"ר מועצת היועצים של הנשיא למדע וטכנולוגיה .

 דעותיו הפוליטיות 
לפי ניו ריפבליק "סאקס משתמש בעושרו ובכוחו כדי לאחד שמרנים ושמאלנים לשעבר בתנועה ריאקציונרית נגד הליברליזם".

בשנת 1995 לאחר שסיים את לימודיו באוניברסיטת סטנפורד, כתב סאקס יחד עם פיטר טיל את הספר The" Diversity Myth : Multiculturalism and the Politics of Intolerance at Stanford" בהוצאת המכון העצמאי . הספר מבקר את התקינות הפוליטית בהשכלה הגבוהה וטוען שדרוש יותר גיוון אינטלקטואלי בקמפוסים. בשנה שלאחר מכן יצא סאקס במגזין סטנפורד נגד אפליה מתקנת בארצות הברית, ואמר כי היא פגעה ב"מקופחים" והובילה להגברת ההפרדה באוניברסיטת סטנפורד.

 תמיכתו בקמפיינים פוליטיים 
לפי ועדת הבחירות הפדרלית, תרם סאקס 50,000 דולר לקמפיין של מועמד המפלגה הרפובליקנית מיט רומני ב-2012. בשנת 2016 תרם כמעט 70,000 דולר לקמפיין של מועמדת המפלגה הדמוקרטית הילרי קלינטון.

סאקס הנחה את טקס השקת הקמפיין של רון דה-סנטיס לנשיאות, שהוקרן בשידור חי בטוויטר ב-24 במאי 2023. הוא שיבח את דה-סנטיס ותרם 50,000 דולר לקמפיין שלו. ביוני 2023 אירח סאקס אירוע גיוס תרומות עבור רוברט פ. קנדי ג'וניור, שבו כל מקום עלה 10,000 דולר. בנוסף, הוא אירח גיוס תרומות שגייס כ-12מיליון דולר עבור דונלד טראמפ ביוני 2024. סאקס נאם בוועידה הלאומית הרפובליקנית (2024) והצביע לטראמפ בבחירות לנשיאות ב-2024.ממוזער|סאקס בשנת 2011

 בנק סיליקון ואלי 
במהלך קריסת סיליקון ואלי בנק במרץ 2023, תמך סאקס בפעולה דחופה של הממשלה להבטחת הפיקדונות של לקוחות הבנק.

 חיים אישיים 
סאקס נשוי לג'קלין טורטוריס ולהם שתי בנות ובן. הזוג מתגורר בסן פרנסיסקו. ביוני 2024 אירחו בני הזוג בביתם אירוע גיוס תרומות עבור דונלד טראמפ שכרטיסי הכניסה אליו עלו בין 50,000 ל-300,000 דולר לאדם.

 קישורים חיצוניים 

 הערות שוליים 

קטגוריה:מהגרים מדרום אפריקה לארצות הברית
קטגוריה:נשיאות דונלד טראמפ השנייה: אישים
קטגוריה:בוגרי בית הספר למשפטים באוניברסיטת שיקגו
קטגוריה:בוגרי אוניברסיטת סטנפורד
קטגוריה:אמריקאים ממוצא יהודי-ליטאי
קטגוריה:סמנכ"לי תפעול אמריקאים
קטגוריה:מנהלים אמריקאים
קטגוריה:אמריקאים שנולדו ב-1972